google/wiki40b huggingface dataset:
Boolsk differensialregning

Boolsk differensialregning (tysk: Boolescher Differentialkalkül – BDK, engelsk: Boolean differential calculus – BDC) er et emne innen Boolsk algebra som beskriver endring av boolske variabler og boolske funksjoner.
Boolsk differensialregning kan beskrive ulike aspekter av dynamisk systemteori slik som automata teori for finite automata, petri-net teori, og tilsynskontrollteori (Supervisory control theory – SCT), slik at de kan bli behandlet på en enhetlig og lukket form, og at deres egenskaper kan behandles samlet.
En tilsvarende teori om boolsk integralregning har også blitt utviklet.

Historie

Fagfeltet ble som senere ble til boolsk differensialregning ble inspirert av design og testing av switching circuits og bruk av feilrettende koder i elektroteknikk. I perioden fra 1954 til 1959 kom det flere verk, skrevet av Irving S. Reed, David E. Müller, David A. Huffman, Sheldon B. Akers Jr. og A. D. Talantsev (A. D. Talancev, А. Д. Таланцев) , og senere av Frederick F. Sellers, Jr, Mu-Yue Hsiao og Leroy W. Bearnson i 1968. På 1970-tallet ble grunnlaget for boolsk differensialregning lagt med verk av André Thayse, Marc Davio og Jean-Pierre Deschamps. Senere  videreutviklet Dieter Bochmann, Christian Posthoff og Bernd Steinbach boolsk differensialregning til en fullverdig matematisk teori.
Siden har det blitt gjort betydelige fremskritt innen både teori og anvendelse av boolsk differensialregning, også på området som initierte fagfeltet – design og logisk syntese av switching circuits.

Anvendelser

Boolsk differensialregning har anvendelser innen dynamiske systemer for diskrete hendelser (discrete event dynamic systems – DEDS). Et eksempel på slike er kommunikasjons protokoller for digitale nettverk.
Diskrete hendelser er også en vesentlig del av biologiske nevrale nett og noen typer nevromorfe nevrale nettverk. I biologiske nevrale nett vil nervecellenes (nevronenes) axon hillock utløse en tilnærmet diskret nerveimpuls, en spike, som propagerer ut til andre nerveceller via nervecellens axoner. Dette vil danne et dynamisk system med diskrete hendelser.
Boolsk differensialregning har også blitt utvidet til variable og funksjoner med flere verdier, og også nettverk av boolske funksjoner.
En Tsetlin-maskin vil bruke variable for å implementere læring i et nettverk av boolske funksjoner.
Navlesvin

Beskrivelse

Linjene som førte fram til navlesvin (Tayassuidae) og andre svin (Suidae) delte trolig lag under sen eocen, altså for cirka 37,2–33,9 millioner år siden.
Navlesvin ligner på dyrene i svinefamilien, men skiller seg fra disse på flere områder. Navlesvinene har blant annet kortere hale, med maksimalt syv virvler. Artene har også kortere lemmer og kortere hjørnetenner. De øvre hjørnetennene er dessuten rettet nedover i munnen. Navlesvin har dessuten en kjertel bakerst på ryggen som de kan sende ut et sterkt luktende sekret fra som brukes til å markere. Denne åpningen minner om en navle, derav navnet navlesvin. Navlesvin har en trekammeret mage som er mer kompleks enn svinemagen.
Henrik Wergelands gate (Kristiansand)

Henrik Wergelands gate (1-85, 2-110) er en gate i Kvadraturen i Kristiansand som ligger i bydelen Kvadraturen/Eg. Gaten har sitt løp fra Vestre Strandgate til Elvegata. 118 eiendommer er matrikulert til gaten. Den hadde tidligere navnet Konsumsjonsgaten.
Parallellgaten mot nord er Kristian IVs gate, mot sør, Skippergata.
Henrik Wergelands gate er en av de fem langgatene hvor bil- og busstrafikk kan krysse Markens gate som i store deler av sitt løp er gågate. Gaten har busstopp og beliggenheten i forhold til jernbane- og rutebilstasjon gjør at den til tross for smale gangarealer, få oppholdssteder og trafikkbelastning er den av byens langgater som har størst antall fotgjengere.
Gaten er navngitt til ære for Henrik Wergeland som ble født i Dronningens tverrgade i Christianssand i 1808 og som hadde sine tidlige barneår i byen inntil han som niåring flyttet med familien til Eidsvold.
Han Shaogong

Liv og virke

Han tar i sine verker ofte utgangspunkt i tradisjonell kinesisk kultur men er også influert av vestlig litteratur som Franz Kafka og magisk realisme. Hans fremste verk er Maqiao Cidian (马桥词典; Mǎqiáo Cídiǎn, «Maqiao-ordboken»), og handler om noen ungdommer som under kulturrevolusjonen sendes ut på landsbygden.
Han har også oversatt vestlig litteratur til kinesisk, som i 1987: Milan Kunderas Tilværelsens uutholdelige letthet.
Don Pasquale

Historie

Operaen hadde urpremiere på Théâtre-Italien i Paris 3. januar 1843.

Handling

Operaen utspiller seg i Roma på 1700-tallet.
Trinité d'Estienne d'Orves (Paris Metro)

Trinité d'Estienne d'Orves er en stasjon på metroen i Paris.
Stasjonen er oppkalt etter Église de la Sainte-Trinité de Paris og Place d'Estienne d'Orves som ligger like ved.
Stasjonen betjener linje 12.
Zviadistene

Zviadistene var en vanlig betegnelse på støttespillerne til tidligere president av Georgia Zviad Gamsakhurdia som ble styrtet og døde under borgerkrigen i landet.
President Zviad Gamsakhurdia ble kastet fra makten i et blodig kupp som ødela sentrum av hovedstaden Tbilisi mellom den 20. desember 1991 og den 6. januar 1992. Zviad Gamsakhurdias tilhengere, de såkalte «zviadistene», igangsatte en stor demonstrasjon mot den nye regjeringen som var ledet av den tidligere kommunistiske lederen Eduard Shevardnadze i forskjellige deler av landet, og organiserte væpnede grupper som forhindret den nye regjeringen i å ta kontroll over provinsen Samegrelo, den tidligere presidentens fødested. Trefninger mellom de to gruppene varte helt til 1993 og utviklet seg til en fullskala borgerkrig. Gamsakhurdia returnerte til Vest-Georgia i september 1993, men ble drept den 31. desember 1993 når zviadistene ble slått. Dødsfallet ble bekreftet den 15. februar 1994.
Etter Gamsakhurdias død opphørte zviadistene å eksistere som en enhet, og mange medlemmer sluttet seg til forskjellige politiske organisasjoner og bevegelser som kjempet mot Eduard Shevardnadzes regjering.
Anelaphus

Utseende

Middelsstore, avlange, mørkt brunlige trebukker, gjerne mer eller mindre kledt med lys bestøvning eller fine, lyse hår. Antennene er nokså kraftige og omtrent så lange som kroppen. Pronotum er rundet, dekkvingene jevnbrede til svakt rundede og hvelvede. Beina er forholdsvis korte.

Levevis

Larvene lever i kvister av løvtrær.

Utbredelse

Slekten er vidt utbredt fra USA i nord til Argentina i sør.
The Heritage Foundation

The Heritage Foundation er amerikansk konservativ tankesmie. Tankesmien ble etablert i 1973, og ligger i Washington, D.C.. Organisasjonen inntok en ledende rolle i den konservative bevegelsen under president Ronald Reagan, og har siden hatt stor innflytelse. The Heritage Foundations formål er å «formulere og fremme konservativ offentlig politikk basert på prinsippene om fritt næringsliv, begrenset statsmakt, personlig frihet, tradisjonelle amerikanske verdier og et sterkt nasjonalt forsvar.»
Jakten på lykke

Handling

I 1981 i San Francisco, investerer selgeren Chris Gardner (Will Smith) alle sparepengene sine i nye røngten-skannere som han prøver å selge videre. Samtidig som han prøver å selge produktene sine, får han problemer med å betale alle regningene sine, og de økonomiske problemene lager en enda større kile i forholdet til hans kone Linda (Thandie Newton), som arbeider på hotell. Mangelen på et stabilt økonomisk forhold fører til ytterligere belastninger er på ekteskapet deres. I det Gardner prøver å selge en skanner, møter han Jay Twistle (Brian Howe), som er leder for et meglerhus, og Gardner imponerer ham ved å løse en Rubiks kube i løpet av en kort taxi-tur. Når Jay forlater drosjen, mangler Gardner nok penger til å betale. Han velger å stikke av, noe som resulterer i at han blir jagd inn i en t-banestasjon. Gardner kommer seg på et tog, men mister en av sine skannere i prosessen. Hans nye vennskap med Jay gjør at Chris får tilbud om å bli aksjemegler. 
Dagen før intervjuet i aksje-selskapet, godtar Gardner å male leiligheten han leier, for å utsette å måtte flytte ut fordi han har problemer med å betale leie. Samtidig som han er opptatt med å male kommer politiet på grunn av hans mange parkeringsbøter som han ikke har betalt for. Gardner må tilbringe den påfølgende natten i fengsel, noe som kompliserer hans planer for jobb-intervjuet neste morgen. Han kommer til kontoret i tide, fremdeles i sine loslitte klær. Til tross for hans utseende og slitte klær, imponerer han intervjuerne, og han får begynne som praktikant. Gardner blir 1 av 20 praktikanter som konkurrerer om en betalt stilling som aksjemegler. Tiden som praktikant er uten lønn, og det imponerer ikke hans kone Linda, som forlater ham. I en krangel sier Gardner rett ut at Lisa er ute av stand til å være en enslig mor, og hun lar Christopher bli igjen hos faren sin. 
I tillegg blir bankkontoen hans nesten tømt av skattemyndighetene på grunn av ubetalt skatt, så Gardner og sønnen hans blir kastet ut av leiligheten. De ender opp med å bli hjemløse, og på ett tidspunkt må de overnatte på et toalett ved en t-banestasjon. Senere finner Gardner igjen skanneren som han tidligere mistet, og etter å ha reparert den, selger han den videre. Gardner prøver å maksimere fortjenesten som praktikant ved meglerhuset, og han utvikler ulike metoder for å gjøre salgene sine mer effektive. Uansett utfordringer, avslører han aldri situasjonen sin kollegaer. Mot slutten av perioden som praktikant får Gardner møte sjefene ved meglerhuset. En av dem bemerker at han har på seg en ny skjorte. Gardner forklarer at dette er hans siste arbeidsdag hos dem, og han ville kle seg for anledningen. Sjefen smiler og sier at Gardner kan bruke den samme skjorten igjen dagen etter, ettersom han får den ettertraktede stillingen som aksjemegler. Gardner må slåss for å holde tilbake tårene, og etter å ha avsluttet møter løper han deretter rett til sønnens barnehage for å omfavne Christopher. De går nedover et fortau, og blir passert av en mann i dress (den virkelige Chris Gardner i en cameo). Epilogen avslører at Gardner etterhvert etablerte sin eget meglerhus som fikk stor suksess.
Ischioplites

Utseende

Middelsstore, avlange, brunspraglete trebukker, dekkvingene oftest med lyse tegninger. Antennene er nokså tynne og vanligvis omtrent så lange som kroppen. Pronotum har omtrent rette sider uten tenner. Dekkvingene er litt avsmalnende bakover.

Levevis

Disse billene har larver som lever i død ved.

Utbredelse

Slekten er utbredt i Queensland, Salomonøyene og Aruøyene.
Burknop på bukt

Burknop på bukt er en enkel måte å lage en fast løkke midt på tauet.

Utforming

Burknop på bukt kan utformes ved å lage en burknop mens man holder bukten som om den var tampen av et tau som består av to tau.
Kea (fugl)

Beskrivelse

Kea er en mellomstor papegøyefugl, som blir cirka 48 cm lang, målt fra issen til tuppen av stjerten, og typisk veier omkring 800–1000 gram.
Fjærdraken er hovedsakelig grønn, nærmest flaskegrønn med lysere grønne spetter. Vingene er grønne med mørkegrå styrefjær på oversiden og oransje og mørkegrå på undersiden. Det krummede overnebbet er langt og godt tilpasset å lete i bakken etter spiselige røtter.

Atferd

Kea er en svært sosial art som praktiserer polygyni og et strengt hierarki. Fuglene er rovgriske og kan opptre i store flokker sammen med kaka. Kea har tilpasset seg forhold nær eller over snøgrensen og holder normalt til høyere i terrenget enn kaka, som trives best i lavereliggende områder. Om vinteren deler imidlertid artene habitat, siden kea migrerer høydemessig mellom sommer- og vinterbeite.
Kea er omnivor og spiser lokal frukt, bær, frø, røtter, blomster og blomsterknoper, nektar, små invertebrater og ulike larver, fugler, sau og ellers nesten alt spiselig den måtte komme over.
Kea hekker i skoger med Nothofagus som ligger i bratte fjellsider på elevasjoner fra 1 600 moh og høyere. Reiret plasseres i hulrom i bakken, under røttene på trærne. Hulrommene kan være forbundet av inntil 6 m lange ganger og flere større kamre. Fuglene legger typisk 2–5 egg som hunnen ruger i cirka 21 dager. Begge kjønn deltar med å mate ungene.
NM i mangekamp 1916

NM i mangekamp 1916 var en del av NM i friidrett 1916.
Det ble konkurrert i femkamp og tikamp for menn. 
Mesterskapet i femkamp ble arrangert i Fredrikstad 16. juli.
Mesterskapet i tikamp ble arrangert i Kristiania 29.-30. juli.
Geir Bjørklund

Faglitterært arbeid

Bjørklund er mest kjent som en aktiv forkjemper for biologisk medisin og kvikksølvfri tannbehandling. Mange av hans medisinske fagartikler omhandler helseeffekter av dentalt amalgam, og har blitt omtalt i norske aviser.
Geir Bjørklund er også kjent som grunnlegger og tidligere redaktør av tidsskriftene Tenner & Helse (organ for Forbundet Tenner og Helse), og Nordisk Tidsskrift for Biologisk Medisin. Han har også hatt konsulentoppdrag for Statens helsetilsyn.

Standpunkt

Bjørklund er kritisk til konvensjonell medisin, og mener at hovedfokus innen medisinen bør rettes mot å fremme legning av organismen som helhet. Konvensjonell medisin konsentrerer seg hovedsakelig om å behandle sykdom som allerede er brutt ut, ved å manipulere symptomene – ikke årsakene – hovedsakelig på to måter: med legemidler og operasjoner. Disse metodene kan i og for seg være bra nok, men angriper ikke årsakene som ligger til grunn.
Moderne kvinner

Handling

Handlingen er satt i Santa Barbara i California sommeren 1979. Dorothea (Annette Benning), en viljesterk alenemor i midten av 50-årene, ber Abbie (Greta Gerwig) og Julie (Elle Fanning) om hjelp til oppdragelsen av sønnen Jamie (Lucas Jade Zumann).
Cellofan – med døden til følge

Handling

Marianne Hovden er en ung og pågående journalist som jobber i Dagbladet. En dag får hun en telefon fra sykehuset. Hun blir fortalt at hennes syke far ligger for døden, men at han har et sterkt ønske om å prate med henne. Marianne får beskjed av faren at hun må finne en eske med brev på loftet. Hun får streng beskjed om å ikke lese papirene, men brenne dem. Når Mariannes og hennes venn Peter bryter løftet, blir de begge sjokkert av innholdet. Dokumentene er en samling brev som anklager Mariannes far for mord. En rekke avisklipp forbinder brevene til mordet på en ung kvinne i en Østfoldbygd der han arbeidet som prest for 25 år siden. Alle brevene er signert «Agnus Dei».
Marianne er imidlertid overbevist om farens uskyld og bestemmer seg derfor for å reise tilbake til det lille stedet for å løse den gamle mordgåten. Med falskt navn og under dekke av å skrive om rehabilitering av rusmisbrukere på stedets bedehus prøver hun å løse den gamle mordgåten. Etterhvert som hun blir kjent med menneskene i byen får hun erfare at mordgåten stadig rører ved sterke følelser hos de involverte. Stedets predikant (Sverre Anker Ousdal) har de fleste i bygda i sin hule hånd og svært få vil snakke om hva som skjedde for 25 år siden. Under prosessen begynner hun å tvile på sin fars uskyld. Da hennes virkelige identitet blir kjent, settes sinnene i kok.
Utmattelseskrigføring

Historisk perspektiv

De fleste militære teoretikere har gjennom historien sett på utmattelseskrigføring som uønsket, og noe som bør unngås. Denne formen for krig, der man forsøker å slite ut motstanderen i stort antall, representerer det motsatte av de vanlige prinsippene i krig, der man forsøker å skaffe seg avgjørende seire gjennom manøvre, styrkekonsentrasjoner, overraskelsesmomenter osv. På den annen side kan den parten som har mindre fordeler av en manøverkrig eller taktikk med vilje se mot en utmattelseskrigføring for å nøytralisere motstandernes fordeler.
Asterope

Utseende

Middelsstore (vingspenn 40-60 millimeter) sommerfugler med avrundede vinger. Vingenes overside har skarpe fargeflekker i blått og gult, hele vingen har en blåaktig metallglans. Forvingens underside er gulaktig med grå spiss. Bakvingens underside er lysgrå med små, svarte flekker som danner et nettmønster, de grå feltene med et blågrønt metallisk skimmer.

Levevis

Biblidinae er tropiske skogsinsekter som lever i regnskog. Livssyklusen er dårlig kjent, men larvene til i alle fall én av artene lever på planter i slekten Paullina (familien Sapindaceae). Sommerfuglene holder seg nær skogbunnen, men skremmes lett opp og setter seg da gjerne på kvister 3-5 meter over bakken.

Utbredelse

Slekten finnes i Sør-Amerika fra Colombia til det sørlige Brasil.
Irans herrelandslag i fotball

Historie

Iran kvalfiserte seg for første gang til et VM i 1978. De deltok også  i 1998 og i 2006.
Knut Hergel

Biografi

Hergel startet sin karriere som skuespiller i Stavanger og Trondheim. Senere var han instruktør og tok initiativ til Forsøksscenen i Oslo. Han var teatersjef ved Det norske teatret 1936-42 og 1945-46.
Under krigen måtte han rømme til Sverige og sammen med Hans Jacob Nilsen dannet han den frie norske scenen som turnerte Sverige med norske skuespill. Han avsluttet sin karriere som instruktør og teatersjef ved Nationaltheatret i 1960 etter å ha ledet teateret siden 1946.
Danny Boy

«Danny Boy» er en ballade skrevet av den engelske advokaten Frederic Weatherly og blir vanligvis brukt sammen med melodien til «Londonderry Air». Den er nært assosiert med irske samfunn.
«Danny Boy» ble skrevet av Weatherly i 1910. Selv om teksten opprinnelig ble skrevet til en annen melodi, modifiserte Weatherlys søster den til å passe med «Londonderry Air» i 1913, da broren sendte henne et eksemplar.
Ernestine Schumann-Heink foretok den første innspillingen av «Danny Boy» i 1915.
Weatherly gav sangen til vokalisten Elsie Griffin, som i sin tur gjorde den til én av de mest populære sangene i det nye århundret.
I 1928 foreslo Weatherly at det andre verset ville bli et passende requiem for skuespilleren Ellen Terry.
«Danny Boy» var tenkt å være en beskjed fra en mann til en kvinne. Weatherly skrev den alternative «Eily Dear» til mannlige sangere i sin autoriserte tekst fra 1918. Sangen blir imidlertid fremført like mye, eller muligens enda mer, av menn enn kvinner. «Danny Boy» har blitt tolket av noen lyttere som en beskjed fra en forelder til en sønn som skal dra ut i krigen eller bli en del av den irske diasporaen.
Noen har tolket det annerledes, slik som en døende far som snakker til sin Danny. «The pipes, the pipes are calling» kunne i denne tolkningen referere til det tradisjonelle begravelsesinstrumentet.
«Danny Boy» betraktes vidt å være en irsk sang, selv om Weathlery var englender og bodde i USA på den tiden han skrev den. Sangen blir av mange irsk-amerikanere og irsk-kanadiere betraktet som deres uoffisielle signatursang.
Blant de tallrike artistene som har spilt inn «Danny Boy» kan en nevne Johnny Cash, Sam Cooke, Judy Garland, Elvis Presley, Jim Reeves, Andy Williams og Jackie Wilson. Instrumentalversjoner er blitt spilt inn av blant annet Bill Evans.

Den engelske teksten

(Det finnes varianter av teksten. Denne er tilpasset Londonderry Air, og benyttes ofte ved bisettelser i England og Irland)
Oh Danny boy, the pipes, the pipes are calling
From glen to glen, and down the mountain side
The summer's gone, and all the roses falling 

'Tis you, 'tis you must go and I must bide.
But come ye back when summer's in the meadow
Or when the valley's hushed and white with snow
and I'll be here in sunshine or in shadow
Oh Danny boy, oh Danny boy, I love you so.
But when ye come, and all the flow'rs are dying
If I am dead, as dead I well may be
ye'll come and find the place where I am lying
And kneel and say an "Ave" there for me.
And I shall hear, tho' soft you tread above me
And all my grave will warmer, sweeter be
For ye shall bend and tell me that you love me
And I shall sleep in peace until you come to me.
Oh Danny boy, oh Danny boy, I love you so.

Norske versjoner

Kari Neegaard (Kari Diesen dy) og Hanne Krogh har skrevet norske tekster. Diesens norske versjon bærer tittelen «Et kort sekund». Kroghs norske versjon heter «Vestavind».
Zadar (fylke)

Byer og kommuner

Zadar fylke er administrativt inndelt i 6 byer og 28 kommuner.
Urban målare

Urban målare, (egentlig Urban Larsson), anses å være opphavsmannen til det første panoramabildet over Stockholm, «Vädersolstavlan». Maleriet ble bestilt av Olaus Petri til Storkyrkan.
Urban har også blitt tilskrevet «Arvstavlan» i rådhuset i Stockholm. Muligens utførte han også en del av utsmykkingen i Gripsholms slott.
Urbans biografi er ukjent, men det antas at han døde mellom 1568 og 1574.
Tsjernihiv

Tsjernihiv (ukrainsk: Чернігів, russisk: Чернигов – Tsjernigov) er en by i det nordlige Ukraina med ca. 300 000 innbyggere (2006). Den ligger ved elven Desna i Tsjernihiv oblast.
Byens næringsliv er sentrert rundt tekstiler, lær, næringsmidler og verkstedsindustri.
Tsjernihiv er blant de eldste byer i Ukraina, og var viktig allerede under Kievriket. På 800-tallet var den hovedstad hos de østslaviske severjanene. Byen er nevnt for første gang i 907, og var fra 1000-tallet til 1200-tallet hovedstad i et eget fyrstedømme. I 1239 ble Tsjernihiv plyndret av mongolene. I perioden 1370-1503 tilhørte byen Storfyrstedømmet Litauen, før den deretter kom under Storfyrstedømmet Moskva. I 1611 ble byen avstått til Polen-Litauen, før den i 1654 kom under Bogdan Khmelnitskijs autonome ukrainske stat. Etter denne statens fall i 1775 kom byen under Russland igjen. Siden dannelsen av Sovjetunionen har byen ligget i Ukraina.
Albert Krantz

Albert Krantz (født ca. 1448 i Hamburg, død 7. desember 1517 sammesteds) var en tysk historiker.
Han var sønn av Eggert Krantz, studerte teologi og rettsvitenskap i Rostock og Köln. Han ble professor og 1482 rektor ved Universitetet i Rostock. Han oppnådde også akademiske grader i Mainz og Perugia. I 1493 vendte han tilbake til Hamburg. Senatet i Hamburg benyttet ham til mer enn én diplomatisk sendelse, og i 1500 utnevnte kongen av Danmark og hertugen av Holstein ham til dommer i deres konflikt om provinsen Ditmarsken. I 1508 ble han utnevnt til domdekan i Hamburg.
Krantz har særlig betydning som Nordens historiker; han skrev Niedersachsens, Skandinavias og Øst-Europas historie, spesielt kirkehistorie.
Ophiomyia

Utseende

Små til middelsstore (1-6 mm lange), slanke, svarte fluer, vanligvis med store vinger. Hodet  er rundt med runde fasettøyne. Langs innerkanten av fasettøynene sitter det flere børster, men disse kan variere mye i størrelse og antall. Pannen er bred, og de tre punktøynene sitter på en litt opphøyet trekant som ofte er annerledes farget enn resten av pannen. Antennene er av vanlig fluetype, tre-leddete, det ytterste leddet kan være ganske stort eller tilspisset, og bærer en ganske lang og kraftig antennebørste (arista) på oversiden nær roten. Kinnbørste (vibrissa) finnes, munndelene er av vanlig fluetype, ikke påfallende store. Brystet (thorax) har vanligvis kraftige børster på ryggen og sidene. Vingene er store sammenlignet med kroppen, vanligvis gjennomsiktige uten fargeflekker. Beina er korte og kraftige. Bakkroppen er kort og kjegleformet. Hunnene har et kort, men kraftig eggleggingsrør (ovipositor). Larvene er pølseformede, ganske tykke. De eneste tydelige strukturene sett fra utsiden er åndehullene (spiraklene), som sitter på opphøyde vorter på den fremste og bakerste segmentet.

Levevis

Alle minérfluene har larver som lever inne i planter, de fleste i blad, men også noen i stengler, røtter og frø. Mange av artene i slekten Ophiomyia er knytte til planter i kurvplantefamilien.  Eggene stikkes inn under huden på planten, og larven klekkes etter noen få dager. Larvene spiser opp vevet innenfor ytterhuden og etterlater seg ganger i blad eller stengler, som er synlige utenfra som hvite felter eller tunneler. Disse kalles miner. Lignende miner lages av mange små sommerfugler og enkelte biller og planteveps. Larveutviklingstiden varierer fra en uke til flere måneder. Når larven er utvokst, kryper den vanligvis ut av planten og faller ned på bakken, der den forvandler seg til en puppe. Noen minérfluer kan gjøre stor skade, på jordbruksvekster og særlig på prydplanter der de lyse minene er skjemmende og kan gjøre planten uselgelig. Formen på minene kan ofte brukes til å bestemme arten av minérflue.
Siviltjeneste

Siviltjeneste er en ikke-militær form for vernepliktstjeneste. Personer som har slik tjeneste kalles sivilarbeidere. De er gjerne militærnektere. Siviltjeneste utføres ofte for ideelle organisasjoner. I Norge ble siviltjenesten avskaffet i 2012.